Agt nuwe Starbucks-takke vir SA    Foto: Facebook Starbucks maak in die volgende vier weke agt nuwe takke in die land oop. Die eerste nuwe tak maak op 19 November in Canal Walk in Kaapstad oop. Daar kom ook nog vyf takke in Kaapstad – in die Cavendish Square-winkelsentrum, in die Tygervallei-winkelsentrum, in die V&A Waterfront, in Stellenbosch en in Kampsbaai. In Pretoria kom daar ŉ Starbucks-tak in die nuwe Castle Gate-winkelsentrum wat einde van die maand oopmaak. In Johannesburg maak ŉ nuwe tak in Rosebank oop. Adrian Maizey, eienaar en uitvoerende hoof van Rand Capital Coffee, die maatskappy wat Starbucks in Suid-Afrika besit, is opgewonde oor dié belegging en die werksgeleenthede wat dit in dié moeilike ekonomiese tye tot gevolg gaan hê. Die nuwe takke skep werk vir ŉ bykomende 69 heeltydse werknemers en die bevordering van 21 werknemers. Dit sal Starbucks se aantal permanente werknemers in Suid-Afrika op 300 te staan bring. “Starbucks is ŉ ikoniese, wêreldwye handelsmerk en toe die geleentheid hom voordoen om dit na my tuisland uit te brei, het ek die geleentheid aangegryp,” sê Maizey. Hy voeg by dat Starbucks volgens ŉ lisensiëringsmodel werk in teenstelling met die franchise-model. Volgens Maizey is hul uitdaging as nuweling in die toenemend kieskeurige koffiemark om die publiek beter in te lig oor alles wat Starbucks bied. “Ons het iets vir byna almal – en deur die handelsmerkaanbod, etos en kultuur te deel, weet ons dat hierdie mark dit sal verstaan, dit sal geniet en dit sal aanvaar.” Starbucks is in 1971 met ŉ enkele winkel in Seattle in die VSA begin. Daar is tans meer as 30 000 takke wêreldwyd.